CELEX: 62021TN0313
Language: el
Date: 2021-06-03 00:00:00
Title: Υπόθεση T-313/21: Προσφυγή-αγωγή της 3ης Ιουνίου 2021 — SAS Cargo Group κ.λπ. κατά Επιτροπής

19.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 289/49
            
         
      Προσφυγή-αγωγή της 3ης Ιουνίου 2021 — SAS Cargo Group κ.λπ. κατά Επιτροπής
      (Υπόθεση T-313/21)
      (2021/C 289/66)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες-ενάγουσες: SAS Cargo Group A/S (Kastrup, Δανία), Scandinavian Airlines System Denmark-Norway-Sweden (Στοκχόλμη, Σουηδία), SAS AB (Στοκχόλμη, Σουηδία) (εκπρόσωποι: B. Creve, M. Kofmann, J. Killick και G. Forwood, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες-ενάγουσες ζητούν από το Γενικό Δικαστήριο:
      
                  —
               
               
                  να υποχρεώσει την Ευρωπαϊκή Ένωση, εκπροσωπούμενη από την Ευρωπαϊκή Επιτροπή:
                  
                              (α)
                           
                           
                              να καταβάλει στις προσφεύγουσες-ενάγουσες αποζημίωση ύψους 14 438 793,21 ευρώ για τη ζημία που προκλήθηκε από την παράλειψη της Επιτροπής να καταβάλει το ακριβές ποσό τόκων κατά την επιστροφή του προστίμου για την περίοδο μεταξύ της 15ης Φεβρουαρίου 2011 και της 8ης Μαρτίου 2016, σύμφωνα με το άρθρο 266, πρώτο εδάφιο, ΣΛΕΕ, σε εκτέλεση της αποφάσεως του Γενικού Δικαστηρίου της 16ης Δεκεμβρίου 2015, SAS Cargo Group A/S κ.λπ. κατά Επιτροπής (υπόθεση T-56/11) ή, εάν αυτό δεν γίνει δεκτό, ποσό αποζημιώσεως για τη χρονική περίοδο και με το επιτόκιο που το Γενικό Δικαστήριο θα κρίνει πρόσφορο·
                           
                        
                              (β)
                           
                           
                              να καταβάλει στις προσφεύγουσες-ενάγουσες τόκους επί της αποζημιώσεως που αναφέρεται ανωτέρω υπό α' με το επιτόκιο που εφαρμόζεται από την Ευρωπαϊκή Κεντρική Τράπεζα (ΕΚΤ) στις κύριες πράξεις αναχρηματοδότησης, προσαυξημένο κατά 3,5 ποσοστιαίες μονάδες, για την περίοδο από τις 8 Μαρτίου 2016 έως την ημερομηνία πλήρους καταβολής, και δη απλούς τόκους έως τις 4 Φεβρουαρίου 2021 και τόκους ανατοκισμού από τις 5 Φεβρουαρίου 2021, ή, εάν αυτό δεν γίνει δεκτό, να καταβάλει τόκους επί του ποσού αποζημιώσεως που αναφέρεται ανωτέρω υπό α' για τη χρονική περίοδο, με το επιτόκιο και με τη μέθοδο υπολογισμού (απλοί τόκοι ή τόκοι ανατοκισμού) που το Γενικό Δικαστήριο θα κρίνει πρόσφορα·
                           
                        
            
                  —
               
               
                  να ακυρώσει την απόφαση της Ευρωπαϊκής Επιτροπής της 25ης Μαρτίου 2021 με την οποία απορρίφθηκε το αίτημα των προσφευγουσών-εναγουσών περί καταβολής αποζημιώσεως λόγω εξωσυμβατικής ευθύνης·
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της αγωγής αποζημιώσεως, οι προσφεύγουσες-ενάγουσας προβάλλουν έναν και μόνον ισχυρισμό, υποστηρίζοντας ότι η Επιτροπή παρέλειψε να τους καταβάλει το ακριβές ποσό τόκων κατόπιν της ακυρώσεως της αποφάσεως C(2010) 7694 τελικό της Επιτροπής, της 9ης Νοεμβρίου 2010, σχετικά με διαδικασία βάσει του άρθρου 101 ΣΛΕΕ, του άρθρου 53 της Συμφωνίας για τον ΕΟΧ και του άρθρου 8 της συμφωνίας αεροπορικών μεταφορών μεταξύ της Ευρωπαϊκής Κοινότητας και της Ελβετικής Συνομοσπονδίας (Υπόθεση Α.39258 — Αεροπορικές μεταφορές φορτίου).
      Προς στήριξη της προσφυγής ακυρώσεως, οι προσφεύγουσες-ενάγουσες προβάλλουν δύο λόγους:
      
                  1.
               
               
                  Με τον πρώτο λόγο προβάλλεται ότι η προσβαλλόμενη απόφαση ενέχει πλάνη περί το δίκαιο, καθόσον με αυτή κρίθηκε ότι η αξίωση αποζημιώσεως λόγω εξωσυμβατικής ευθύνης κατά το άρθρο 340 ΣΛΕΕ είχε παραγραφεί σύμφωνα με το άρθρο 46 του Οργανισμού.
               
            
                  2.
               
               
                  Με τον δεύτερο λόγο προβάλλεται ότι η προσβαλλόμενη απόφαση ενέχει πλάνη περί το δίκαιο, καθόσον στηρίχθηκε στο άρθρο 85α, παράγραφος 2, του κανονισμού 2342/2002, προκειμένου να απορρίψει το αίτημα των προσφευγουσών-εναγουσών περί καταβολής αποζημιώσεως σε μια περίπτωση κατά την οποία (i) ο κανονισμός 2342/2002 δεν είχε εφαρμογή κατά την κρίσιμη ημερομηνία και (ii) η συμμόρφωση με το άρθρο 90 του κανονισμού 1268/2012 (και mutatis mutandis το άρθρο 85α, παράγραφος 2, του κανονισμού 2342/2002) δεν απαλλάσσει την Επιτροπή από την υποχρέωσή της περί καταβολής τόκων υπερημερίας σύμφωνα με το άρθρο 266, πρώτο εδάφιο, ΣΛΕΕ.